भारत सरकार फिलहाल इराक़ में फंसल लोगन के मदद करे में सक्षम नईखे: सुषमा स्वराज
नई दिल्ली – रविवार के विदेशमंत्री सुषमा स्वराज कहली कि भारत सरकार इराक में फंसल भारतीय लोगन से सीधा संपर्क बनावे के कोशिश करता।
विदेश मंत्री रविवार के इराक में फंसल लोगन के परिवार से दूसरा बार बात कईली अवुरी लोग के भरोसा दिलवली कि सरकार सभके सुरक्षित देश में वापस ले आई। एकरा बाद संवाददाता लोगन से बातचीत करत सुषमा कहली कि, इराक के संकट वाला इलाका में फंसल लोगन के बारे में रेड क्रीसेंट के मदद से जानकारी जुटा लिहल बाटे, उ सभ लोग सुरक्षित बाड़े।
सुषमा कहली कि, परिवार के लोगन के चिंता जायज़ बाटे। हम ओ लोग के इराक में हमनी के राजदूत के चिट्ठी देखवनी, जवना में लिखल बा कि उ लोग सुरक्षित बाड़े।
विदेश मंत्री कहली – हमनी के रेड क्रीसेंट के माध्यम से ओ लोगन के संपर्क में बानी जा, लेकिन अभी हमनी के सीधा संपर्क नईखे बने सकल। चुकी पूरा संकट वाला इलाका में गोलीबारी होखता एहसे एकरा में देरी होखता लेकिन हमनी के कोशिश जारी बाटे।
हालांकि, सुषमा साफ कईली कि सीधा संपर्क बनला के बावजूद सरकार ओ लोग के तुरंत मदद नईखे कर सकत। सुषमा कहली कि, लगातार गोलीबारी के बीच मदद कईल संभव नईखे।
सुषमा कहली – अगर हमनी के सीधा संपर्क बन जाई त इहाँ देश में ओ लोग के परिवार के तनिका संतोष हो जाई, लेकिन एकरा बावजूद ओ लोग के तुरंत मदद कईल संभव नईखे।
भारत सरकार के विदेश मंत्रालय के मुताबीक तिर्किट में फंसल 46 नर्स के अलावे अवुरी 100 लोग इराक के संकटवाला इलाका में फंसल बाड़े।
हालांकि, भारत सरकार के आधिकारिक आंकड़ा के मुताबीक इराक में 10,000 से जादा भारतीय बाड़े, लेकिन जवन तरीका से फर्जी दस्तवेज के संगे देश से लोग खाड़ी देशन में जाले अवुरी भेजल जाले ओसे ए आंकड़ा झूठा लागता। एगो अंदाज़ा के मुताबीक इराक में ए समय करीब 20,000 से 22,000 भारतीय बाड़े, लेकिन एकर पुष्टि भारत सरकार के आंकड़ा से नईखे भईल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva